**Gerardus Johannes Petrus Josephus Bolland** (født 1854, død 1922) var en nederlandsk filosof som virket i Leiden. Bolland tilhørte en radikal krets av nederlandske teologer og filosofer som på slutten av 1800-tallet og begynnelsen av 1900-tallet bestred autensiteten av Paulus' brev i Det nye testamente.

Liv og virke
------------

### Bakgrunn og yrkesliv

Bolland kom fra en enkel, katolsk familie. Hans første yrke var som skolelærer. Først arbeidet han i Katwijk aan Zee og så som engelsk- og tysklærer i Batavia i Nederlandsk India. 

I 1896 ble han professor i filosofi ved Universitetet i Leiden. 

Bolland var ekspert på den tyske idealisme, særlig på Eduard von Hartmanns og Georg Wilhelm Friedrich Hegels verker. Han bidro til en ny interesse for Hegel i Nederland. Han hadde i sine verker en omgang med det nederlandske språk som fikk blant andre lingvisten J.A. Dèr Mouw til å komme med skarp kritikk.

### Oppfatninger om kristendommen

Ifølge Bolland startet kristendommen i det første århundret av vår tidsregning, blant helleniserte jøder i den egyptiske kystbyen Alexandria. Først etter tempelets fall i år 70 ble Jesus Kristus, som opprinnelig var blitt oppfattet som et rent åndelig vesen, omtolket til et menneske av kjøtt og blod. Jesus er oppkalt etter Det gamle testamentes Josva, som var Moses' etterfølger. Josva utrettet hva Moses ikke hadde kunnet utrette: å føre jødene inn i det forjettede land; på lignende måte skulle gnostikernes Jesus føre Guds utvalgte dit hvor jødedommen og Toraen ikke hadde kunnet føre dem. Begrepet «Chrestos», som siden var blitt omtolket til «Kristus» (Messias), stammer ifølge Bolland fra gresk filosofi. Chrestos er bindeleddet mellom menneskelig ufullkommenhet og guddommelig fullkommenhet, på samme måte som Filons «Logos». Bar-Kochba-opprøret mellom år 132 og 135 utløste siste fase i historiseringen av Jesus. Alle bånd til jødisk patriotisme ble kuttet. Det var i Roma at kristendommen skulle komme til å utvikles videre. Den katolske kirke identifiserte universets skaper med Jesu far, noe som utløste en omfattende redigering og omskrivning av evangelietekstene. Skiftet fra «Chrestos» til «Kristus» hører hjemme i denne sammenhengen.

I denne og i andre sammenhenger oppviste han en betydelig morvilje mot det jødiske. En statue av ham ble fjernet fra det nederlandske parlament i 2003 etter at parlamentarikeren Ronald van Raak fremmet en klage mot plasseringen av statuen, under henvisning til Bollands antisemittisme.

Bolland beskrev seg selv som «mystiker» som «den desperat skeptisk agnostiker». Skjønt han var kritisk til kristendommen og presteskapet, var han en religiøs person. 

Bollands medrivende og eksentriske personlighet sies å ha gitt ham mange fiender, men også en del trofaste tilhengere, blant andre Gustaaf Adolf van den Bergh van Eysinga (1874–1957).

Etter sin død dannet høyrehegelienere Bolland-foreningen (*Bolland Genootschap*).

Utvalgte verker
---------------

* *Hegel. Eene Historische Studie* (1898)
* *Zuivere Rede. Een boek voor vrienden der wijsheid* (1904)
* *De Evangelische Jozua* Arkivert 17. juli 2011 hos Wayback Machine. (1907; PDF; 211 kB)

Referanser
----------

1. 1 2   Gemeinsame Normdatei, besøkt 4. mai 2014[Hentet fra Wikidata]
2. ↑   Hrvatska enciklopedija, Hrvatska enciklopedija-ID 8549[Hentet fra Wikidata]
3. 1 2   Onze Hoogleeraren, side(r) 15[Hentet fra Wikidata]
4. 1 2   Autorités BnF, BNF-ID 135056636[Hentet fra Wikidata]
5. ↑   Gemeinsame Normdatei, besøkt 17. desember 2014[Hentet fra Wikidata]
6. 1 2   Store sovjetiske encyklopedi (1969–1978), avsnitt, vers eller paragraf Болланд Герардус, besøkt 28. september 2015[Hentet fra Wikidata]
7. ↑   Brockhaus Enzyklopädie, Brockhaus Online-Enzyklopädie-id bolland-gerardus-johannes-petrus-josephus, besøkt 9. oktober 2017[Hentet fra Wikidata]
8. 1 2   Leidse Hoogleraren, Leidse Hoogleraren ID 253, besøkt 19. juni 2019[Hentet fra Wikidata]
9. ↑   Gemeinsame Normdatei, besøkt 1. januar 2015[Hentet fra Wikidata]
10. ↑   apmembres2.iec.cat[Hentet fra Wikidata]
11. ↑  Hermann Detering, G.J.P.J. Bolland (1854–1922) als Radikalkritiker Arkivert 26. mai 2007 hos Wayback Machine.. Se også Gustaaf Adolf van den Bergh van Eysinga, «Gerardus Johannes Petrus Josephus Bolland», inngår i: *Mannen en vrouwen van betekenis in onze dagen*, 1908.
12. ↑  Goslinga, Bijdragen: Hans; Houten, Maaike van; Lagas, Teun (3. september 2003). «Wijsgeer Bolland weg». *Trouw* **(nederlandsk)**. Besøkt 29. juli 2021.

Eksterne lenker
---------------

* Nettside om radikale nederlandske teologer
* Oppsummering av Bollands *De Evangelische Jozua* fra 1907 (på engelsk)

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** BPN **·** NKC
 |